मनरेगा में नहीं हो रहा फ्लाई एश ईंटों का उपयोग
जिले में मनरेगा के अंतर्गत विभिन्न निर्माण कार्यों में फ्लाई एश ईंटों का उपयोग नहीं हो रहा है। उद्योगनगरी में पावर प्लांटों की अधिकता के कारण पर्याप्त मात्रा में फ्लाई एश की उपलब्धता है, लेकिन उसकी जगह ज्यादातर जगहों में लाल ईंटों के उपयोग होने पर अपर मुख्य सचिव ने नाराजगी जाहिर की है और पर्यावरण के अनुकूल फ्लाई एश ईंटों को प्रोत्साहित करने के आदेश दिए हैं।
जिले में फ्लाई एश से बनी ईंटों को मनरेगा में काम में लिए जाने के आदेश जारी हुए हैं। गांवों में मनरेगा के तहत बाउंड्रीवाल निर्माण, इंदिरा आवास, शौचालय, पचरी निर्माण एवं विभिन्न विकासमूलक कामाें में लाल ईंट की जगह फ्लाई एश से बनी ईंटों के उपयोग को प्रतिबंधित किया जाना है। इसके लिए एसीएस एमके राउत ने जिला प्रशासन को आदेश जारी किए हैं। जिसके मुताबिक फ्लाई एश की उपलब्धता के 100 किमी के दायरे वाले जिलों में अनिवार्य रूप से इसका पालन किया जाना है। इसके लिए जिन जगहों में फ्लाई एश उपलब्ध है। वहां मनरेगा के तहत ही मजदूरों से ईंट निर्माण कराया जाएगा और मजदूरों को काम देकर मनरेगा में बनने वाली फ्लाई एश ईंटों को नो प्राफिट नो लास के फार्मूले के तहत उपयोग में लाया जाएगा। उल्लेखनीय है कि दो दिन पहले विधानसभा में भी जिले में फ्लाई एश की उपलब्धता एवं उद्योगों द्वारा उसके डंपिंग करने के लिए सवाल पूछा गया था। इसमें प्रशासन द्वारा यह बताया गया था कि जिले में इसके लिए कोई सार्वजनिक जगह तय नहीं की गई है ओर कंपनियां अपनी निजी भूमि एवं ग्राम पंचायतों में खुली जगहों पर इसका भराव कर रहे हैं।
hin_Deva hin_Deva hin_Deva